Departement moet sê oor ondersoek na uitgelekte vraestelle – AfriForum(Argieffoto) AfriForum het Maandag ’n prokureursbrief aan Angie Motshekga, minister van basiese onderwys, gerig waarin hy ’n vorderingsverslag oor die ondersoek na die twee uitgelekte matriekeindeksamenvraestelle van verlede jaar versoek. Motshekga het vroeg in Desember aangekondig dat die tweede wiskundevraestel en die tweede fisiese wetenskap-vraestel landwyd oorgeskryf moet word nadat dit vroeër uitgelek het. Net na dié aankondiging het AfriForum en vier matrikulante wat hierdeur geraak is, hulle tot die hof gewend en ’n suksesvolle aansoek in die Noord-Gautengse hooggeregshof in Pretoria gebring. Motshekga se besluit – wat behels dat alle matrikulante die uitgelekte vraestelle moet herskryf – is toe tersyde gestel. Natasha Venter, bestuurder van onderwysregte by AfriForum, sê hoewel die hof teen Motshekga se besluit beslis het, beteken dit nie dat die ondersoek nou net onder die mat ingevee kan word nie. AfriForum eis dat die departement terugvoer gee oor die vordering met die ondersoek nadat meer as twee maande reeds verloop het sedert die vraestelle uitgelek het. “AfriForum wil verseker dat die integriteit van die 2020-matrieksertifikaat bo verdenking is en die oortreders verantwoordelik gehou word. Ons wil daarom weet waar die ondersoek trek, of daar al enige verdere verdagtes geïdentifiseer is en of die ondersoek afgehandel sal wees voordat Umalusi teen einde Februarie 2021 die matrieksertifikate moet akkrediteer,” sê Venter. “Die skuldige partye moet aan die pen ry om te verseker dat die integriteit van die matrieksertifikaat bo verdenking is, asook om as voorbeeld te dien sodat hierdie tipe bedrog nie sommer weer sal plaasvind nie.” AfriForum het ook in die brief aangedui dat hy wéér die howe sal nader indien Umalusi weier om die 2020-matrieksertifikaat te akkrediteer as gevolg van ’n gebrekkige ondersoek om die skuldige partye vas te trek en die omvang van die lekkasie van die vraestelle vas te stel.